ANC veroordeel aanvalle in Zim, EthiopiëArgieffoto Die ANC het dié naweek die twee ontploffings in onderskeidelik Addis Ababa in Ethiopië en Bulawayo in Zimbabwe ten sterkste veroordeel. Pule Mabe, ŉ woordvoerder vir die ANC, sê die regerende party beskou dié aanvalle as “barbaars”. “Dis lafhartige moordpogings wat doelbewus probeer om die lande te destabiliseer en verwarring en ŉ ongunstige klimaat in ons susterlande te skep,” sê Mabe. “Hierdie barbaarse dade het geen plek in ŉ vreedsame, voorspoedige en geïntegreerde Afrika wat transformeer en poog om inisiatiewe vir groei en volhoubare ontwikkeling te versnel nie. Dit moet ten sterkste veroordeel word en nie toegelaat word om weer te gebeur nie.” Die ANC het ŉ beroep op owerhede in beide lande gedoen om die ondersoeke na die voorvalle af te handel en die skuldiges te laat boet. “Ons doen verder ŉ beroep op alle gemeenskappe op die Afrika-vasteland en hier tuis in Suid-Afrika om waaksaam te wees en om enige verdagte dade aan die polisie en veiligheidsagentskappe te rapporteer. Ons moenie toelaat dat ons lande gebuk gaan onder die gebruik van geweld en sluipmoorde as ŉ manier om politieke teenstanders en diegene wat verskillende posisies as ons beklee, van stryk te probeer bring nie.” Die jongste getal beseerdes in die aanval in Bulawayo in Zimbabwe het Sondag op 41 mense gestaan. Talle Zanu-PF-hoës, onder wie adjunkpres. Kembo Mohadi; die Zanu PF-voorsitter, Oppah Muhcinguri-Kashiri; die nasionale politieke kommissaris, Engelbert Rugeje; en talle BBP-veiligheidsbeamptes, is in die voorval beseer. Volgens die Zimbabwiese entrepreneur Trevor Ncube is Marry Chiwenga, vrou van adjunkpres. Constantino Chiwenga, glo ook in die voorval beseer. David Parirenyatwa, die land se minister van gesondheid, het egter gesê geen sterftes is aangemeld nie. Die ontploffing by die byeenkoms in Addis Ababa wat bedoel was om steun aan die land se nuutaangestelde eerste minister te toon het minstens een lewe geëis en talle ander beseer. Die ontploffing het glo plaasgevind kort nadat Ahmed sy toespraak by Meskel Square in die land se hoofstad gelewer het.